b'\n_START_ARTICLE_\nKontas\n_START_PARAGRAPH_\nKontas (gr. \xce\xba\xce\xbf\xce\xbd\xcf\x84\xcf\x8c\xcf\x82; lot. contus)\xc2\xa0\xe2\x80\x93 ilga medin\xc4\x97 kavalerijos ietis. Tokias ietis naudojo persai, pvz., Achemenid\xc5\xb3 kavalerija\xc2\xa0\xe2\x80\x93 katafraktai._NEWLINE_To meto meno paminkluose pavaizduoti kontai b\xc5\xabdavo apie 4\xc2\xa0m ilgio, nors b\xc5\xabdavo ir ilgesni\xc5\xb3. Ilgesnius kontus naudodavo part\xc5\xb3 ir sasanid\xc5\xb3 klibanarijai, tokias ilgas ietis geb\xc4\x97davo panaudoti tik puikiai treniruoti kavaleristai. Kontus valdydavo abiem rankomis, o \xc5\xbeirg\xc4\x85\xc2\xa0\xe2\x80\x93 kojomis, kam irgi reik\xc4\x97jo nuolatini\xc5\xb3 treniruo\xc4\x8di\xc5\xb3._NEWLINE_Rom\xc4\x97nai irgi per\xc4\x97m\xc4\x97 kontus, kurie b\xc5\xabdavo valdomi abiem rankomis. Tik bizantie\xc4\x8di\xc5\xb3 katafraktai kontarionus (konto analogus) valdydavo viena ranka, pasiki\xc5\xa1\xc4\x99 po pa\xc5\xbeastimi, pana\xc5\xa1iai, kaip v\xc4\x97liau b\xc5\xabdavo valdomos riteri\xc5\xb3 ietys.\n_START_SECTION_\nKontarijai\n_START_PARAGRAPH_\nRaitieji ietininkai kontarijai (lot. contarii) pirm\xc4\x85 kart\xc4\x85 pasirod\xc4\x97 Vespasiano armijoje Pirmojo \xc5\xbeyd\xc5\xb3-Romos karo metais (66\xe2\x80\x9370\xc2\xa0m.), galb\xc5\xabt remiantis 55-63\xc2\xa0m. Arm\xc4\x97n\xc5\xb3 ir part\xc5\xb3 kampanij\xc5\xb3 patirtimi._NEWLINE_Pirmas kontarij\xc5\xb3 dalinys buvo Trajano organizuota ala Ala I Ulpia contariorum, o pirmas visi\xc5\xa1kai \xc5\xa1arvuot\xc5\xb3 kontarij\xc5\xb3 (katafrakt\xc5\xb3) dalinys buvo Adriano suformuota ala Ala I Gallorum et Pannoniorum cataphracta. \xc5\xa0i\xc5\xb3 dalini\xc5\xb3 poreikis pajustas po kov\xc5\xb3 su sarmatais Dunojaus \xc5\xbeemupyje.\n_START_SECTION_\n\xc5\xbdod\xc5\xbeio contus kilm\xc4\x97\n_START_PARAGRAPH_\n\xc5\xbdodis lot. contus rei\xc5\xa1k\xc4\x97 ilg\xc4\x85 tvirt\xc4\x85 kart\xc4\xaf, su antgaliu viename gale. Da\xc5\xbeniausiai tokias kartis naudodavo valtims ar laivams stumti remiantis \xc4\xaf dugn\xc4\x85 sekliame vandenyje. Taip pat jomis matuodavo vandens gyl\xc4\xaf._NEWLINE_Rom\xc4\x97nai v\xc4\x97liau tuo pa\xc4\x8diu \xc5\xbeod\xc5\xbeiu \xc4\x97m\xc4\x97 vadinti ir ilg\xc4\x85sias pana\xc5\xa1aus ilgio ietis._NEWLINE_V\xc4\x97liau i\xc5\xa1 lot. contus atsirado kit\xc5\xb3 kalb\xc5\xb3 \xc5\xbeod\xc5\xbeiai, rei\xc5\xa1kiantys kavalerijos ietis: veng. g\xc3\xb6nder, turk. g\xc3\xb6nder, arab. quntariya.'